ไตรมาสแรกรีดภาษีต่ำเป้า
รีดภาษีไม่ขึ้น 3 เดือนแรกต่ำเป้า 1.5 หมื่นล้านบาท
12 ม.ค. 2558

รีดภาษีไม่ขึ้น 3 เดือนแรกต่ำเป้า 1.5 หมื่นล้านบาท
แหล่งข่าวจากกระทรวงการคลัง เปิดเผยว่า การเก็บภาษีของ 3 กรมภาษีในไตรมาสแรกของปีงบประมาณ 2558 หรือตั้งแต่เดือน ต.ค.-ธ.ค. 2557 ที่ผ่านมา เก็บได้ต่ำกว่าเป้า 1.5 หมื่นล้านบาท เป็นกรมสรรพากรเก็บได้ต่ำกว่าเป้า 9,900 ล้านบาท กรมสรรพสามิต 3,800 ล้านบาท และกรมศุลกากรเก็บได้ 1,400 ล้านบาท
ทั้งนี้ การเก็บภาษีล่าสุดเดือน ธ.ค. 2557 ของ 3 กรมภาษีต่ำกว่าเป้า 8,400 ล้านบาท เป็นกรมสรรพากรเก็บได้ต่ำกว่าเป้า 8,000 ล้านบาท เนื่องจากการเก็บภาษีนิติบุคคลต่ำกว่าเป้า 6,000 ล้านบาท และภาษีมูลค่าเพิ่ม หรือแวต ต่ำกว่าเป้า 2,300 ล้านบาท
ด้านกรมสรรพสามิตเก็บได้ต่ำกว่าเป้าเหลือแค่ 200 ล้านบาท เนื่องจากการปรับขึ้นภาษีน้ำมันดีเซล ส่งผลให้การเก็บภาษีน้ำมันเกินเป้า 2,000 ล้านบาท แต่การเก็บภาษีสรรพสามิตรถยนต์ยังต่ำกว่าเป้า 1,700 ล้านบาท ในส่วนของกรมสรรพสามิตเก็บได้ต่ำกว่าเป้า 87 ล้านบาท เนื่องจากมีการเร่งประสิทธิภาพจัดเก็บ ทำให้เก็บได้ใกล้เคียงกับเป้าที่ตั้งไว้
แหล่งข่าวเปิดเผยว่า การเก็บภาษีของ 3 กรมภาษี ในช่วงที่เหลืออีก 9 เดือนของปีงบประมาณ 2558 ในส่วนของกรมสรรพสามิตและกรมศุลกากรไม่น่าเป็นห่วง เนื่องจากกรมสรรพสามิตการเก็บภาษีน้ำมันจะเกินเป้าจากการเพิ่มภาษีน้ำมันดีเซล และกรมศุลกากรจะเก็บภาษีได้ตามเป้าตามการฟื้นตัวของเศรษฐกิจ ทำให้การนำเข้าสินค้าเพิ่มขึ้น
สำหรับการเก็บภาษีของกรมสรรพากรน่าเป็นห่วง เนื่องจากตั้งเป้าการขยายตัวภาษีสูงกว่าปีที่ผ่านมา และเศรษฐกิจขยายตัวน้อยกว่าที่คาดไว้ รวมถึงราคาน้ำมันลดลงค่อนข้างมาก กระทบกับการเก็บภาษีของกรมสรรพากรทั้งสิ้น ทั้งการเก็บแวต และภาษีนิติบุคคล อย่างไรก็ตาม คลังได้สั่งให้กรมสรรพากรเร่งเก็บภาษีทุกทาง เช่น การเก็บภาษีโรงเรียนกวดวิชา 
นายสมชาย พูลสวัสดิ์ อธิบดีกรมสรรพสามิต กล่าวว่า การเก็บภาษีสรรพสามิตน้ำมันดีเซลมาอยู่ที่ 3.25 บาท/ลิตร ทำให้เก็บภาษีได้เพิ่มขึ้นปีละ 4 หมื่นล้านบาท การเก็บภาษีสรรพสามิตรถยนต์จากการหารือกับผู้ประกอบการก็ยังมั่นใจว่าในปีนี้การขายรถยนต์จะขยายตัวได้ดี ทำให้คาดว่าการเก็บภาษีจะได้ตามเป้าที่ตั้งไว้
นายสมชัย สัจจพงษ์ อธิบดีกรมศุลกากร กล่าวว่า การเก็บภาษีของกรมศุลกากรตั้งแต่เดือนนี้ไปจนถึงสิ้นปีงบ ประมาณ 2558 จะเก็บได้สูงกว่าเป้าทุกเดือน ทำให้ทั้งปีได้ตามเป้าที่ตั้งไว้